Wag dood nadat inbrekers hom glo in skool aanrand | Netwerk24
Deur Maygene de Wee 27 Julie 2021 12:33
Kapt. Frederick van Wyk, polisiewoordvoerder, het Dinsdag gesê die 59-jarige wag het Sondag aan sy beserings gesterf.
Hy is Saterdag oorval en aangerand toe hy afgekom het op mense wat by die skool ingebreek het.
Volgens Van Wyk is verskeie items soos ketels, potte, 'n skottelgoedwasser en 'n mikrogolfoond gesteel.
'n Klag van poging tot moord is ná die wag se dood na 'n klag van moord verander. 'n Klag van huisbraak word ook ondersoek.
Volgens Van Wyk is twee mans van onderskeidelik 45 en 59 jaar oud in hegtenis geneem nadat speurders inligting van die gemeenskap ontvang het.
Die 45-jarige man is vir die moord en die 59-jarige man vir die besit van vermoedelik gesteelde goedere in hegtenis geneem. Hulle sal binnekort in die hof verskyn.
Unathi Booi, 'n woordvoerder van die Wes-Kaapse onderwysdepartement (WKOD), het die voorval bevestig en gesê daar is by die skool se kombuis ingebreek.
'n Sekerheidswag wat die betrokke wag Sondagoggend moes aflos, het op hom afgekom.
"Die beseerde wag is in 'n hospitaal opgeneem, waar hy later gesterf het."
Booi het die WKOD se simpatie met die wag se gesin en die skool se gemeenskap uitgespreek. "Dit is 'n tragiese gebeurtenis en ons dink in dié tyd aan die familie."